Bejaarde vrou sterf in brandŉ Bejaarde vrou het Woensdag in die vroeë oggendure gesterf na ŉ brand by haar woonstel in ŉ aftreeoord in Kleinmond, in die Wes-Kaap, uitgebreek het. Sofia Rautenbach (87) se liggaam is in die badkamer van haar eenheid in die Kogelpark Aftreeoord gevind nadat ŉ brand daar omstreeks 01:30 uitgebreek en nege woonstelle in puin gelaat het. Volgens kaptein Jakobus Martinus, die stasiebevelvoerder van die Kleinmond-polisie, het Rautenbach se buurvrou ŉ geskarrel gehoor en opgelet daar kom rook by haar eenheid uit. Sy het dadelik alarm gemaak. Die aftreeoord se personeel het tevergeefs probeer om Rautenbach te red en het die omliggende inwoners ontruim. Van dié inwoners is vir rook-inaseming behandel. Niemand anders is in die voorval beseer nie. Die inwoners wie se woonstelle gebrand het, het al hul besitting verloor. Volgens Martinus is die oorsaak van die brand nog nie bekend nie en is die polisie se forensiese-eenheid ingeroep om die oorsaak te bepaal.